## Pravilnik o označavanju (deklariranju) i stavljanju na tržište krmnih smjesa

### NN 54/2007 (28.5.2007.), Pravilnik o označavanju (deklariranju) i stavljanju na tržište krmnih smjesa

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1740**

Na temelju članka 17. stavka 4. i članka 65. alineja 2. i 7. Zakona o hrani
(»Narodne novine«, broj 46/2007) te članka 35. stavka 4. Zakona o stočarstvu
(»Narodne novine« broj 70/97, 36/98, 151/03. i 132/06), ministar poljoprivrede,
šumarstva i vodnoga gospodarstva donosi

## PRAVILNIK

### O OZNAČAVANJU (DEKLARIRANJU) I STAVLJANJU NA TRŽIŠTE KRMNIH SMJESA

Članak 1.

1) Ovim Pravilnikom propisuju se uvjeti za označavanje (deklariranje) i
stavljanje na tržište krmnih smjesa.
2) Odredbe ovog Pravilnika primjenjuju se u skladu s odredbama posebnih propisa
koji se odnose na:
(a) krmiva,
(b) dodatke hrani za životinje,
(c) nepoželjne i zabranjene tvari i proizvode u hranidbi životinja,
(d) određivanje maksimalnih dopuštenih količina rezidua pesticida na ili u
proizvodima namijenjenim hranidbi životinja ili prehrani ljudi,
(e) organizaciju tržišta poljoprivrednim proizvodima,
(f) određene proizvode koji se koriste u hranidbi životinja,
(g) hranu za životinje s posebnim hranidbenim potrebama.

Članak 2.

Za potrebe ovog Pravilnika koriste se sljedeći pojmovi:
a) Hrana za životinje – svaka tvar ili proizvod, uključujući i dodatke hrani za
životinje, prerađen, djelomično prerađen ili neprerađen, a namijenjen je
hranidbi životinja;
b) Krmna smjesa – mješavina krmiva sa ili bez dodataka hrani za životinje
namijenjena hranidbi životinja u obliku potpune ili dopunske krmne smjese;
c) Dnevni obrok – količina hrane za životinje preračunata na 12 % udjela vode
koja zadovoljava ukupne dnevne hranidbene potrebe životinje s obzirom na njezinu
vrstu, kategoriju i proizvodnost;
d) Potpuna krmna smjesa – mješavina hrane za životinje koja svojim sastavom u
potpunosti zadovoljava dnevni obrok;
e) Dopunska krmna smjesa – mješavina hrane za životinje s visokim udjelom
pojedinih sastojaka koja zbog svog sastava nije namijenjena za izravnu hranidbu
životinja već se koristi isključivo s drugom hranom za životinje da bi
zadovoljila dnevni obrok;
f) Mineralna mješavina – dopunska krmna smjesa sastavljena od mješavine
mineralnih tvari, a sadrži najmanje 40% sirovog pepela;
g) Melasirana mješavina – dopunska krmna smjesa proizvedena s melasom i sadrži
najmanje 14% ukupne količine šećera izraženog kao saharoza;
h) Životinje – životinjske vrste koje se uobičajeno drže ili uzgajaju za
proizvodnju hrane;
i) Kućni ljubimci – životinjske vrste koje se uobičajeno drže ili uzgajaju a
nisu namijenjene proizvodnji hrane ili krzna;
j) Mliječne zamjenice – krmne smjese koje se koriste za hranidbu mladih
životinja ili za hranidbu tovne teladi u suhom stanju ili otopljene u određenoj
količini tekućine, kao dodatak ili zamjena za mlijeko (osim kolostruma) u obliku
potpune ili dopunske mliječne zamjenice;
k) Potpuna mliječna zamjenica – mliječna zamjenica koja svojim sastavom
zadovoljava dnevni obrok;
l) Dopunska mliječna zamjenica – mliječna zamjenica koja zbog svog sastava nije
namijenjena za izravnu hranidbu životinja već se koristi isključivo s drugom
hranom za životinje da bi zadovoljila dnevni obrok;
m) Krmiva – proizvodi biljnog ili životinjskog podrijetla u izvornom obliku,
svježi ili konzervirani, nusproizvodi industrijske prerade, te organske ili
anorganske tvari koje sadrže ili ne sadrže dodatke hrani za životinje, a
namijenjene su hranidbi životinja izravno ili nakon prerade u postupku
proizvodnje krmnih smjesa ili kao nosači premiksa;
n) Minimalni rok trajanja krmnih smjesa – datum do kojeg ispravno skladištene
krmne smjese zadržavaju specifična svojstva;
m) Stavljanje na tržište – držanje hrane za životinje u svrhu prodaje,
uključujući ponudu za prodaju ili svaki drugi oblik prijenosa, bez obzira na to
je li besplatan ili nije, te prodaju, distribuciju i druge oblike prijenosa kao
takve.

Članak 3.

Na tržište je dopušteno stavljati krmne smjese koje udovoljavaju
veterinarsko-zdravstvenim uvjetima i posebnim propisima o kakvoći hrane za
životinje te ne predstavljaju opasnost za zdravlje ljudi i životinja, a
zabranjeno ih je označavati (deklarirati), reklamirati, prezentirati i stavljati
na tržište na način koji dovodi potrošače u zabludu.

Članak 4.

1) Krmne smjese dopušteno je stavljati na tržište samo u zatvorenoj ambalaži, na
način da se pri otvaranju vidno i trajno ošteti ambalaža ili pečat na trajnoj
ambalaži.
2) Odstupanje od stavka 1. ovoga članka uređuje se posebnim propisom.

Članak 5.

1) Proizvođač, pakiratelj, uvoznik, prodavač ili distributer odgovorni su da na
predviđenom mjestu na pakiranju ili oznaci (deklaraciji) spojenoj s ambalažom,
bude jasno vidljivo i neizbrisivo označeno prilikom stavljanja na tržište krmnih
smjesa sljedeće:
a) Opis – »potpuna krmna smjesa«, »dopunska krmna smjesa«, »mineralna
mješavina«, »melasirana mješavina«, »potpuna mliječna zamjenica«ili »dopunska
mliječna zamjenica«;
b) Vrsta ili kategorija životinja kojoj je krmna smjesa namijenjena;
c) Uputa za korištenje i čuvanje krmne smjese i njezina namjena;
d) Popis krmiva u svim krmnim smjesama, osim krmnih smjesa za kućne ljubimce,
isključujući pse i mačke, u skladu s odredbama članka 6. ovoga Pravilnika;
e) Podaci o odobrenim korištenim dodacima hrani za životinje u krmnim smjesama u
skladu s odredbama članka 8. ovoga Pravilnika;
f) Kada je potrebno, analitički sastav kako je propisano Prilogom I. ovoga
Pravilnika;
g) Ovisno o slučaju, podaci navedeni u stupcima 1– 3. Priloga II. ovoga
Pravilnika;
h) Ime/naziv, adresa, sjedište subjekta u poslovanju s hranom za životinje
odgovornog za podatke navedene u ovom članku;
i) Neto masa za krute proizvode, neto masa ili volumen za tekuće proizvode;
j) Minimalni rok trajanja u skladu s odredbama članka 7. ovoga Pravilnika;
k) Serijski broj proizvoda;
l) Veterinarski kontrolni broj (registracijski broj);
m) Na zahtjev kupca, naziv, adresa, broj telefona gdje se može obratiti za
dodatne informacije o krmnoj smjesi, osim u slučaju hrane za kućne ljubimce;
n) Država podrijetla proizvoda.
2) Krmne smjese koje se prevoze u rasutom stanju mora pratiti dokument koji
sadrži sve podatke iz stavka 1. ovoga članka.
3) Osim podataka iz stavka 1. ovoga članka, na mjestu predviđenom za oznaku
(deklaraciju) mogu se navesti samo sljedeći dodatni podaci:
a) oznaka raspoznavanja ili zaštitni žig subjekta odgovornog za podatke na
oznaci (deklaraciji);
b) ime/naziv i sjedište proizvođača, ako se ne radi o istom subjektu u
poslovanju s hranom za životinje koji je odgovoran za podatke na oznaci
(deklaraciji);
c) cijena proizvoda;
d) opis ili trgovačko ime proizvoda;
e) podaci o fizičkim osobinama hrane ili o posebnim postupcima prerade;
f) prema potrebi analitički sastav, u skladu s Prilogom I. ovoga Pravilnika;
g) podaci navedeni u stupcima 1., 2. i 4. Priloga II. ovoga Pravilnika;
h) datum proizvodnje u skladu s odredbama članka 7. ovoga Pravilnika.
4) Dopušteno je prilikom označavanja (deklariranja) hrane za životinje odrediti
službeni kod, temeljem kojeg se može utvrditi identitet proizvođača u onim
slučajevima kada on nije odgovoran za podatke na deklaraciji.
5) Dopušteno je:
a) u slučaju krmnih smjesa koje su proizvedene od najviše tri krmiva, ne navesti
podatke iz stavka 1. točaka b) i c) ovoga članka, kada su korištena krmiva jasno
označena na deklaraciji;
b) u slučaju mješavina cijelih zrna na deklaraciji ne navesti podatke iz stavka
1. točaka e) i f) ovoga članka;
c) opis: »potpuna krmna smjesa«ili »dopunska krmna smjesa«kod hrane za kućne
ljubimce, osim hrane za pse i mačke, zamijeniti opisom: »krmna smjesa«. U tom je
slučaju potrebno na oznaci (deklaraciji) navesti sve potrebne podatke za potpune
krmne smjese;
d) oznaku minimalnog roka trajanja, neto količinu, serijski broj proizvoda i
veterinarski kontrolni broj otisnuti izvan mjesta navedenog u stavku 1. ovoga
članka, u kom slučaju je potrebno na oznaci (deklaraciji) navesti gdje se ti
podaci nalaze.
6) Umjesto opisa: »krmna smjesa«, »dopunska krmna smjesa«i »potpuna krmna
smjesa« za hranu za kućne ljubimce mogu se koristiti sljedeći opisi: »hrana za
kućne ljubimce«, »dopunska hrana za kućne ljubimce«i »potpuna hrana za kućne
ljubimce«.
7) Izraz: »kućni ljubimci«iz stavka 6. ovoga članka može se zamijeniti imenom
vrste ili kategorije životinje kojoj je hrana namijenjena.

Članak 6.

1) Na oznaci (deklaraciji) moraju biti pojedinačno navedena sva krmiva koja su
korištena u krmnim smjesama.
2) Dopušteno je korištenje krmiva u skladu s posebnim propisom koji uređuje
kakvoću hrane za životinje te označavanje (deklariranje) krmiva.
3) Popis krmiva u hrani za životinje mora biti naveden kako slijedi:
– kod krmnih smjesa za životinje, osim kućnih ljubimaca, popis sastojaka u
odnosu na njihov udio u krmnoj smjesi od najvećeg prema najmanjem,
– kod krmnih smjesa namijenjenih kućnim ljubimcima – popis sastojaka po količini
ili po postotnom udjelu od najvećeg prema najmanjem.
4) U krmnim smjesama namijenjenim kućnim ljubimcima pojedini sastojak se može
zamijeniti nazivom skupine krmiva kojoj on pripada, određenih posebnim propisom.
5) Kod označavanja (deklariranja) hrane za kućne ljubimce dopušteno je posebno
istaknuti prisutnost ili malu količina pojedinih krmiva ili dodataka hrani za
životinje koji daju posebnu važnost i/ili posebnost karakteristikama krmne
smjese. U tom slučaju obvezno je navesti u oznaci (deklaraciji) minimalni ili
maksimalni postotni udio tih krmiva odnosno dodataka hrani za životinje.

Članak 7.

1) Minimalni rok trajanja mora biti naveden na sljedeći način:
– »upotrijebiti do…« s datumom (dan, mjesec, godina) kod mikrobiološki lako
kvarljive hrane za životinje,
– »najbolje upotrijebiti do…« s datumom (mjesec, godina) kod ostale hrane za
životinje.
2) Ako je posebnim propisima o hrani za životinje dozvoljena mogućnost
korištenja jednog od načina označavanja iz stavka 1. ovoga članka, navodi se
onaj način u kojem je rok trajanja kraći.
3) Datum proizvodnje mora biti naveden na sljedeći način:
– »proizvedeno… (dan i/ili mjesec i godina) prije isteka minimalnog roka
trajanja« s naznakom gdje je podatak otisnut.

Članak 8.

1) Sljedeći podaci o odobrenim korištenim dodacima hrani za životinje u krmnim
smjesama moraju biti jasno vidljivo i neizbrisivo otisnuti na pakiranju ili
oznaci (deklaraciji) uz podatke iz članaka 5. ovoga Pravilnika, prilikom
stavljanja krmnih smjesa na tržište:
a) Za kokcidiostatike, histomonostatike i pospiješivače rasta:
– naziv odobrenog dodatka hrani za životinje i njegov međunarodni
identifikacijski broj,
– udio aktivne tvari u krmnoj smjesi,
– minimalni rok trajanja,
– veterinarski kontrolni broj proizvođača dodatka hrani za životinje.
b) Za antioksidanse:
– u potpunim krmnim smjesama za sve vrste životinja osim kućnih ljubimaca, naziv
odobrenog korištenog antioksidansa i njegov međunarodni identifikacijski broj,
– u hrani za kućne ljubimce mora se označiti: »s antioksidansom«, te naziv
korištenog antioksidansa.
c) Za boje:
– u potpunim krmnim smjesama za sve vrste životinja osim kućnih ljubimaca, naziv
odobrene korištene boje,
– u hrani za kućne ljubimce mora se označiti: »boja« ili: »obojeno s«, te naziv
odobrene korištene boje.
d) Za vitamin E:
– naziv odobrenog dodatka hrani za životinje,
– udio alfa – tokoferola u potpunoj krmnoj smjesi,
– minimalni rok trajanja.
e) Za vitamine A i D:
– naziv odobrenog dodatka hrani za životinje,
– udio A i D vitamina u potpunoj krmnoj smjesi,
– minimalni rok trajanja.
f) Za bakar:
– naziv odobrenog dodatka hrani za životinje,
– udio bakra u potpunoj krmnoj smjesi.
g) Za konzervanse:
– u potpunim krmnim smjesama za sve vrste životinja osim kućnih ljubimaca, naziv
odobrenog korištenog konzervansa,
– u hrani za kućne ljubimce mora se označiti: »konzervans« ili: »konzervirano
s«, te naziv odobrenog konzervansa.
h) Za enzime:
– naziv odobrenog enzima,
– posebno ime aktivne tvari koja ima enzimsku aktivnost,
– međunarodni identifikacijski broj
– jedinicu aktivnosti po kilogramu ili litri,
– minimalni rok trajanja.
i) Za mikroorganizme:
– vrstu i soj odobrenog mikroorganizma,
– broj živih bakterija (CFU/gram),
– međunarodni identifikacijski broj,
– minimalni rok trajanja.
2) Prisutnost elemenata u tragovima (osim bakra) i vitamina (osim A, D i E),
provitamina i dodataka hrani za životinje sa sličnim učinkom vitaminima i
provitaminima može se označiti ako se njihov udio u krmnoj smjesi može dokazati
službenim ili znanstveno potvrđenim metodama i u tom slučaju mora se navesti
sljedeće:
a) za elemente u tragovima osim bakra, naziv odobrenog dodatka hrani za
životinje i njegov udio u krmnoj smjesi,
b) za vitamine osim A, D i E, provitamine i dodatke hrani za životinje sa
sličnim učinkom vitaminima i provitaminima, naziv odobrenog dodatka hrani za
životinje, njegov udio u krmnoj smjesi i minimalni rok trajanja.
3) Prilikom označavanja krmnih smjesa koje sadrže dva ili više dodatka hrani za
životinje s različitim rokovima trajanja na oznaci (deklaraciji) označava se
najkraći minimalni rok trajanja.
4) Prilikom označavanja hrane za kućne ljubimce koja sadrži boje, konzervanse
ili antioksidanse, u pakiranjima čija je masa manja od 10 kilograma, na kojima
nema dovoljno prostora na mjestu za označavanje (deklariranje) opise: »obojeno
s«, »konzervirano s« ili: »s antioksidansom«dopušteno je zamijeniti opisom: »EU
dodaci« s označenim međunarodnim identifikacijskim brojem za svaki pojedini
dodatak hrani za životinje.

Članak 9.

Oznaka (deklaracija) smije sadržavati i druge podatke osim onih koji se izričito
zahtijevaju ovim Pravilnikom, uz sljedeće uvjete:
– zabranjeno je prikazivati prisutnost drugih analitičkih sastojaka osim onih sa
oznake (deklaracije) iz članka 5. stavka 1. točke f) i članka 8. ovoga
Pravilnika te posebnog propisa o hrani za životinje s posebnim hranidbenim
potrebama;
– zabranjeno je dovesti kupca u zabludu pripisujući nepostojeća svojstva i
učinke ili isticati posebna svojstva u slučajevima kada su ona svojstvena
istovrsnoj hrani za životinje;
– zabranjeno je pripisivati ljekovita ili terapeutska svojstva krmnim smjesama;
– zabranjeno je pripisivati preventivna svojstva krmnim smjesama osim prilikom
korištenja dodataka navedenih u članku 8. stavku 1. točki a) ovoga Pravilnika;
– drugi podaci moraju se temeljiti na znanstveno objektivnim činjenicama koje se
mogu dokumentirati;
– drugi podaci moraju biti vidljivo odvojeni od svih podataka navedenih u članku
5. ovoga Pravilnika.

Članak 10.

Odstupanje od odredbi ovoga Pravilnika dopušteno je u slučajevima:
– izvoza u zemlje koje nisu članice Europske unije;
– kada je hrana za životinje posebno označena (deklarirana), a namijenjena je
životinjama koje se drže u znanstvene ili istraživačke svrhe.

Članak 11.

Prilozi I. i II. tiskani su u dodatku ovoga Pravilnika i njegov su sastavni dio.

Članak 12.

Stupanjem na snagu ovoga Pravilnika prestaju važiti odredbe članaka 33 – 53.,
68., 75 – 78., 80., 81., 83 – 85. te Prilog I. Pravilnika o kakvoći stočne hrane
(»Narodne novine«, broj 26/98, 120/98,76/03 i 22/06).

Članak 13.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/07-01/24
Urbroj: 525-1-07-07
Zagreb, 17. svibnja 2007.

Ministar
Petar Čobanković, v. r.

PRILOG I.

TEMELJNE ODREDBE

1. Prilikom označavanja (deklariranja) krmnih smjesa, količine tvari, ukoliko
nije drugačije propisano, iskazuju se u odnosu na masu proizvoda kako je
propisano ovim Prilogom.
2. Udio vode u hrani za životinje mora se označiti (deklarirati) ako je veći od:
– 7% kod mliječnih zamjenica i ostalih krmnih smjesa gdje udio proizvoda od
mlijeka prelazi 40%,
– 5% kod mineralnih mješavina koje ne sadrže organske tvari,
– 10% kod mineralnih mješavina koje sadrže organske tvari,
– 14% kod ostalih krmnih smjesa.
2.1. Udio vode može se označiti (deklarirati) i u krmnim smjesama kod kojih nije
propisano označavanje (deklariranje).
3. Udio pepela netopivog u klorovodičnoj kiselini (HCl) u suhoj tvari krmne
smjese, ne smije biti veći od 3,3 % kod krmnih smjesa koje sadrže uglavnom
rižine nusproizvode, odnosno 2,2 % u ostalim krmnim smjesama.
3.1. U krmnim smjesama navedenim u ovoj točki udio pepela netopivog u
klorovodičnoj kiselini (HCl) smije biti veći od 2,2% u suhoj tvari, ali se mora
posebno označiti (deklarirati) kao postotni udio na masu proizvoda kod:
– krmnih smjesa koje sadrže odobrena mineralna veziva,
– mineralnih mješavina,
– krmnih smjesa koje sadrže više od 50 % repinih rezanaca,
– krmnih smjesa namijenjenih za hranidbu riba u kojima udio ribljeg brašna
prelazi 15 %.
3.2. Udio pepela netopivog u klorovodičnoj kiselini (HCl) može se označiti i u
krmnim smjesama kod kojih nije propisano označavanje (deklariranje).
4. Udio željeza u mliječnim zamjenama za hranidbu teladi čija masa ne prelazi 70
kg mora biti najmanje 30 mg/kg potpune krmne smjese s udjelom vode od 12%.
5. Kada se inspekcijskim pregledom hrane za životinje, osim hrane za kućne
ljubimce, utvrdi odstupanje od označenih (deklariranih) vrijednosti tolerira se:
5.1. Za utvrđene vrijednosti koje su manje od označenih (deklariranih), u
slučaju:
5.1.1. Sirovih bjelančevina:
– 2 jedinice za deklarirani sadržaj od 20% ili više,
– 10% deklarirane količine za deklarirani sadržaj od 20% ili manji, ali ne manji
od 10%,
– 1 jedinica za deklarirani sadržaj manji od 10%.
5.1.2. Ukupnog šećera:
– 2 jedinice za deklarirani sadržaj od 20% ili više,
– 10% deklarirane količine za deklarirani sadržaj od 20% ili manji, ali ne manji
od 10%,
– 1 jedinica za deklarirani sadržaj manji od 10%.
5.1.3. Škroba i ukupnog šećera + škroba:
– 2,5 jedinice za deklarirani sadržaj od 25% ili više,
– 10% deklarirane količine za deklarirani sadržaj od 25% ili manji, ali ne manji
od 10%,
– 1 jedinica za deklarirani sadržaj manji od 10%.
5.1.4. Sirovih ulja i masti:
– 2,5 jedinice za deklarirani sadržaj od 15% ili više,
– 10% deklarirane količine za deklarirani sadržaj od 15% ili manji, ali ne manji
od 8%,
– 0,8 jedinica za deklarirani sadržaj manji od 8%.
5.1.5. Natrija, kalija i magnezija:
– 1,5 jedinice za deklarirani sadržaj od 15% ili više,
– 10% deklarirane količine za deklarirani sadržaj od 15% ili manji, ali ne manji
od 7,5%,
– 0,75 jedinica za deklarirani sadržaj manji od 7,5%, ali ne manji od 5%,
– 0,1 jedinica za deklarirani sadržaj manji od 0,7%.
5.1.6. Ukupnog fosfora i kalcija:
– 1,2 jedinice za deklarirani sadržaj od 16% ili više,
– 7,5% deklarirane količine za deklarirani sadržaj od 16% ili manji, ali ne
manji od 12%,
– 0,9 jedinica za deklarirani sadržaj manji od 12%, ali ne manji od 6%,
– 15% deklarirane količine za deklarirani sadržaj od 6% ili manji, ali ne manji
od 1%,
– 0,15 jedinica za deklarirani sadržaj manji od 1%.
5.1.7. Metionina, lizina i treonina:
– 15% deklarirane količine.
5.1.8. Cistina i triptofana:
– 20% deklarirane količine.
5.2. Za utvrđene vrijednosti koje su veće od označenih (deklariranih), u
slučaju:
5.2.1. Udjela vode:
– 1 jedinica za deklarirani sadržaj od 10% ili više,
– 10% deklarirane količine za deklarirani sadržaj od 10% ili manji, ali ne manji
od 5%,
– 0,5 jedinica za deklarirani sadržaj manji od 5%.
5.2.2. Sirovog pepela:
– 1 jedinica za deklarirani sadržaj od 10% ili više,
– 10% deklarirane količine za deklarirani sadržaj od 10% ili manji, ali ne manji
od 5%,
– 0,5 jedinica za deklarirani sadržaj manji od 5%.
5.2.3. Sirove vlaknine:
– 1,8 jedinica za deklarirani sadržaj od 12% ili više,
– 15% deklarirane količine za deklarirani sadržaj od 12% ili manji, ali ne manji
od 6%,
– 0,9 jedinica za deklarirani sadržaj manji od 6%.
5.2.4. Pepela netopivog u klorovodičnoj kiselini (HCl):
– 1 jedinica za deklarirani sadržaj od 10% ili više,
– 10% deklarirane količine za deklarirani sadržaj od 10% ili manji, ali ne manji
od 4%,
– 0,4 jedinica za deklarirani sadržaj manji od 4%.
5.3. Kada su odstupanja u obrnutom smjeru od onih navedenih u točkama 5.1 i 5.2.
ovoga Priloga, u slučaju:
5.3.1.
– sirovih proteina, sirovih ulja i masti, ukupnog šećera, škroba: odstupanja za
ove tvari smiju biti dvostruka od onih iz točke 5.1. ovoga Priloga,
– ukupnog fosfora, kalcija, kalija, magnezija, natrija, sirovog pepela, sirove
vlaknine: odstupanja za ove tvari smiju biti trostruka od onih iz točaka 5.1. i
5.2. ovoga Priloga.
6. Kada je inspekcijskim nadzorom hrane za kućne ljubimce utvrđeno odstupanje od
propisanih vrijednosti tolerira se:
6.1. Za utvrđene vrijednosti koje su manje od deklariranih, u slučaju:
6.1.1. Sirovih bjelančevina:
– 3,2 jedinice za deklarirani sadržaj od 20% ili više,
– 16% deklarirane količine za deklarirani sadržaj od 20% ili manji, ali ne manji
od 12,5%,
– 2 jedinice za deklarirani sadržaj manji od 12,5%.
6.1.2. Sirovih ulja i masti:
– 2,5 jedinice za deklarirani sadržaj od 15% ili više.
6.2. Za utvrđene vrijednosti koje su više od deklariranih, u slučaju:
6.2.1. Udjela vode:
– 3,2 jedinice za deklarirani sadržaj od 40% ili više,
– 7,5% deklarirane količine za deklarirani sadržaj od 40% ili manji, ali ne
manji od 20%,
– 1,5 jedinica za deklarirani sadržaj manji od 20%.
6.2.2. Sirovog pepela:
– 1,5 jedinica za deklarirani sadržaj.
6.2.3. Sirove vlaknine:
– 1 jedinica za deklarirani sadržaj.
6.3. Kada su odstupanja veća od deklariranih u odnosu na točku 6.1. i manja od
deklariranih u odnosu na točku 6.2. ovoga Priloga, u slučaju:
6.3.1. Sirovih bjelančevina:
– odstupanja smiju biti dvostruka od onih iz točke 6.1.1. ovoga Priloga.
6.3.2. Sirovih ulja i masti:
– identična onima iz točke 6.1.2. ovoga Priloga.
6.3.3. Sirovog pepela, sirove vlaknine:
– odstupanja smiju biti trostruka od onih iz točaka 6.2.2. i 6.2.3. ovoga
Priloga.
7. Označavanje (deklariranje) krmnih smjesa koje sadrže bjelančevine
životinjskog podrijetla od tkiva sisavaca
7.1. Oznaka (deklaracija) krmnih smjesa koje sadrže bjelančevine životinjskog
podrijetla od tkiva sisavaca, a namijenjene su hranidbi ostalih životinja, osim
kućnih ljubimaca, mora sadržavati sljedeću izjavu:
»Ova krmna smjesa sadrži bjelančevine životinjskog podrijetla od tkiva sisavaca.
Zabranjeno koristiti za hranidbu preživača«.
7.2. Iznimno od točke 7.1. ovoga Priloga je označavanje (deklariranje) krmnih
smjesa koje sadrže:
– mlijeko i mliječne prerađevine,
– želatinu,
– hidrolizirane bjelančevine molekularne težine manje od 10000daltona, koje su:
a) dobivene od koža životinja koje su zaklane u registriranim objektima te je
obavljen veterinarsko-zdravstveni pregled prije klanja,
b) proizvedene postupkom koji uključuje propisane mjere za smanjivanje na
najmanju moguću mjeru kontaminacije koža, soljenjem, vapnjenjem, intenzivnim
pranjem, izlaganjem materijala pH većem od 11 minimalno tri sata na temperaturi
većoj od 80C, nakon kojeg slijedi toplinska obrada na temperaturi većoj od 140C
u trajanju od 30 min i pri tlaku većem od 3,6 bara ili u istovrijednom odobrenom
postupku,
c) iz objekata u kojima je uspostavljen sustav HACCP -a.
– dikalcijev fosfat dobiven od odmašćenih kostiju,
– dehidrirana plazma i ostali proizvodi od krvi.
7.2. U slučaju zabrane korištenja bjelančevina podrijetlom od sisavaca za druge
životinjske vrste osim preživača, izjava iz točke 7.1. ovoga Priloga mora
sadržavati nadopunu o vrsti i kategoriji životinja na koju se zabrana odnosi.

PRILOG II.

OZNAČAVANJE (DEKLARIRANJE) ANALITIČKIH ELEMENATA

![](dodatni/351496.gif)

![](dodatni/351497.gif)

![](dodatni/351498.gif)

Pravilnik, NN 54/2007-1740
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)